La Bibia piemontèisa/Testament Vej/Samuel/2 Samuel 1


2 Samuel

1

David a ven a savèj ëd la mòrt ëd Saul e 'd Gionata 

Saul a l'era già mòrt quand che David a l'é tornà dòp d'avèj butà an derota j'Amalechita. David a l'é restà a Ziclagh doi dì. Ël ters dì a l'é rivà n'òm dl'armèja 'd Saul. A l'avìa ij vestì s-ciancà e póer an testa coma marca ëd deul. Quand ch'a l'é 'vzinasse a David, a l'é campasse a tèra dë 'dnans a chiel. 

David a l'ha ciamaje: "D'andoa ch'it ven-e?". A l'ha rësponduje: "I son un fugitiv dl'armèja d'Israel". "Còs a l'é capitaje? Dame na spiegassion". L'òm a l'ha dije: "Ant ël combatiment, le trope a son scapà e a son dësbandasse. Vàire a son tombà mòrt e a l'é mòrt ëdcò Saul e sò fieul Giònata. David, antlora, a l'ha ciamà a col òm: "Coma fas-to a savèj che Saul e sò fieul Giònata a son mòrt?". L'òm a-j rëspond: "Për combinassion im trovava an sle montagne 'd Ghilboa, quand ch'i l'hai vëddù Saul ch'as pontalava a soa lansa, mentre ij chèr da guèra e ij soldà a-j ëstasìo a le còste. A l'é virasse andré e, quand ch'a l'ha vëddume, a l'ha ciamame. I l'hai rësponduje: 'I rivo. Peuss fé cheicòsa per ti?'. E chiel am ciama: 'Chi ses-to?'. I-j rëspondo: 'I son n' Amalechita'. E chiel am dis: 'Ven sì e mass-me. Buta fin a mia miséria, përchè i l'hai tanta mal e i veuj meuire. Parèj i l'hai massalo, përchè i savìa che an cola condission a l'avrìa nen podù dzorvive. Peuj i l'hai ciapà la coron-a che chiel a l'avìa an sla testa e sò brassal e i l'hai portàtje sì, mè signor".

Quand ch'a l'han sentù cola neuva, David e ij sò òm a son s-ciancasse le veste coma segn ëd deul. A l'é parèj ch'a l'han fàit ël deul, a l'han piorà e fàit digiun tut ël dì për Saul e sò fieul Giornata, për l'armèja dël Signor e për la gent d'Israel, përchè ant col dì lì a l'ero tombà vìtime dla spa. David peuj a l'ha ciamà a l'òm ch'a l'avìa portaje la neuva: "D'andova 't ses-to?". A l'ha rësponduje: "I son ël fieul d'un resident amalechita". David a l'ha sclamà: "Përchè 't l'has avù nen tëmma 'd massé l'Onzù dël Signor?". Antlora David a l'ha dit a un ëd sò soldà: "Ven sì e massa col-lì!". Parèj 'l soldà a l'ha svantasse con soa spa contra l'Amalechita e a l'ha massalo. David a l'ha dije: "It ses ti ch'it l'has rendute responsàbil ëd toa mòrt. A son ëstàite toe paròle mideme ch'a l'han acusate quand ch' it l'has dime d'avèj massà l'Onzù dël Signor".

Tribut ëd David a Saul e Giònata 

Antlora David a l'ha butà ansema costa plenta për Saul e për sò fieul Giònata, e a l'ha ordinà che la gent ëd Giuda a l'amprendèissa. A l'é 'l Càntich dl'Arch e as treuva scrit ant ël Liber dël Giust. A dis parèj:

"Lë splendrior d'Israel a stà dëstèis mòrt an sj'auture. Coma ch'a son tombà ij guerié ardì! Falo nen savèj a Gath; porta nen sta neuva për le strà d'Ascalon: as podrio arlegress-ne le fije dij Filisté e ij pagan për lòn a festegerìo. Montagne 'd Ghilboa: ch'a-i sia mai pì 'd rosà o 'd pieuva an sù vojàutre; ch'ij vòstri camp a sio mai pì dru, përché ansilà a son ëstàit dzonorà jë scu dij mè ardì; lë scu 'd Saul a sarà mai pì onzù d'euli për soagnelo. L'arch ëd Giònata a falìa mai e la spa 'd Saul a ciapava nen mach d'aria. A spantiavo 'l sangh dij sò nemis e a trapassavo ij còrp ëd guerié poderos. Com a l'ero amabij e grassios Saul e Giònata! A l'ero sèmper ansema ant la vita e ant la mòrt; a l'ero pì lest che d'òje e pì vajant che 'd leon! Fije d'Israel, pioré për Saul, che chiel av soagnava con ëd veste 'd pórpora e 'd ròbe fin-e e a-j guarnìa 'd giòje. Coma ch'a son tombà ij guerié ardì an mes a la bataja! Giònata a stà dëstèis mòrt an sj'auture. Che dolor i sento për ti, mè frel, Giònata. Tò amor për mi a l'era pì përfond che col ëd na fomna! Coma ch'a son tombà ij guerié ardì! Dëspojà 'd soe arme a stan dëstèis mòrt".

Nòte 

Bibia
Testament Vej
Samuel